Trokdrywer aangerand, beroofArgieffoto Die polisie in Mpumalanga is op die spoor van ses verdagtes nadat die bestuurder van ŉ vragmotor oor die naweek naby Emalahleni (Witbank) deur ŉ groep swaar gewapende mans oorval, aangerand en beroof is. Brig. Leonard Hlathi, woordvoerder van die polisie, het in ŉ verklaring gesê die betrokke vragmotor het Vrydag naby Transalloys onklaar geraak. Die bestuurder van die vragmotor het langs die pad stilgehou om ondersoek in te stel, toe ses swaar gewapende mans vanuit ŉ nabygeleë bos aangestap gekom het. Volgens Hlathi het die verdagtes hul vuurwapens op die vragmotorbestuurder gerig waarna hulle hom beveel het om die deur van die vragmotor oop te maak. Die vragmotorbestuurder is in die proses aangerand, het Hlathi verduidelik. Die slagoffer is met skoenveters vasgebind waarna die verdagtes met hom die bosse in gery het. Volgens Hlathi het die verdagtes die vragmotor se sleutels, diesel en 23 buitebande ter waarde van R150 000 gebuit voordat hulle die vragmotorbestuurder agtergelaat en op die vlug geslaan het. Die vragmotorbestuurder is daarna na ŉ hospitaal gehaas en ŉ saak van motorkaping is by die polisie aanhangig gemaak, het Hlathi gesê. Die polisie doen nou ŉ beroep op mense om enige inligting wat tot die inhegtenisneming van die verdagtes kan lei, by kol. One Thobejane by 082 372 2195 aan te meld. Inligting sal vertroulik hanteer word, het Hlathi verseker.